AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES PROTOKOLS Nr. 285

2018. gada 11.septembrī plkst.10.00

Jēkaba ielā 16, 408.telpā (komisijas sēžu zālē)

Sēdē piedalās:

*komisijas locekļi:*

Kārlis Seržants, *priekšsēdētāja biedrs*

Kārlis Krēsliņš, *sekretārs*

Jānis Ādamsons

Aleksejs Loskutovs

Jānis Ruks

**Veiko Spolītis**

**Edvīns Šnore**

**Zenta Tretjaka**

**Juris Vectirāns**

**Mihails Zemļinskis**

*citas personas:*

• Satversmes aizsardzības biroja direktora 1.vietnieks *Andis Freimanis;*

• Iekšlietu ministrijas valsts sekretāra vietnieks, Juridiskā

departamenta direktors *Vilnis Vītoliņš;*

• Zemkopības ministrijas Lauksaimniecības departamenta Lauksaimniecības ilgtspējīgas attīstības nodaļas vadītāja vietnieks *Gints Lanka;*

• Valsts policijas Galvenās kriminālpolicijas pārvaldes starptautiskās sadarbības pārvaldes 1. nodaļas galvenās inspektore *Nataļja Kivleniece;*

• Valsts policijas Galvenās administratīvās pārvaldes Juridiskā biroja Normatīvo aktu analīzes un izstrādes nodaļas juriste *Iveta Brūvere;*

• Aizsardzības ministrs *Raimonds Bergmanis*;

• Aizsardzības ministrijas parlamentārais sekretārs *Viesturs Silenieks;*

• Aizsardzības ministrijas valsts sekretārs *Jānis Garisons;*

• Zemessardzes komandieris brigādes ģenerālis *Ainārs Ozoliņš*;

• Aizsardzības ministrijas Juridiskā departamenta Tiesību aktu nodaļas vadītāja *Irina Šamarina;*

• Aizsardzības ministrijas Juridiskā departamenta Privāto tiesību nodaļas vecākā referente *Ieva Gulbe*

• Aizsardzības ministrijas Mobilizācijas un uzņēmējvalsts atbalsta plānošanas nodaļas vadītājs *Aigars Liepiņš;*

• Nacionālo bruņoto spēku Apvienotā štāba Mobilizācijas un rekrutēšanas pārvaldes priekšnieks *Gunārs Upītis;*

• Finanšu ministrijas Juridiskā departamenta direktors Artis Lapiņš;

• Iepirkumu uzraudzības biroja Administratīvo sodu departamenta direktore *Arita Ūdre;*

• AIKNK konsultantes: *Margita Markevica, Daina Sunepa, Inese Silabriede,*

konsultants *Māris Veinalds*

**Sēdi vada:** komisijaspriekšsēdētāja biedrs K.Seržants

**Sēdi protokolē:** M.Markevica

**Sēdes veids:** atklāta

**Darba kārtība**:

1. Grozījumi Satversmes aizsardzības biroja likumā (Nr.1286/Lp12) 2. lasījums.

2. Grozījumi Šengenas informācijas sistēmas darbības likumā (Nr. 1325/Lp12) 1. lasījums.

3. Grozījumi Latvijas Republikas Zemessardzes likumā (Nr. 1334/Lp12) 1. lasījums.

4. Grozījumi Militārā dienesta likumā (Nr.1335/Lp12) 1.lasījums.

5. Grozījumi Aizsardzības un drošības jomas iepirkumu likumā (Nr. 1324/Lp12) 1. lasījums.

6. Dažādi.

**K.Seržants**: iepazīstina sēdes dalībniekus ar darba kārtību un aicina izskatīt pirmo punktu – **likumprojektu “Grozījumi Satversmes aizsardzības biroja likumā”.** Uz otro lasījumu priekšlikumi nav iesniegti. Jautā, vai deputāti likumprojektu atbalsta virzīšanai izskatīšanai Saeimā 2. lasījumā.

*Deputāti likumprojektu atbalsta vienbalsīgi.*

**K.Seržants**: ierosina noteikt priekšlikumu iesniegšanas termiņu – 25.septembri.

*Deputātiem iebildumu nav.*

**Lēmums:**

- likumprojektu “Grozījumi Satversmes aizsardzības biroja likumā” atbalstīt un virzīt izskatīšanai Saeimā 2.lasījumā;

- lūgt noteikt priekšlikumu iesniegšanas termiņu 3.lasījumam – 25.septembri.

**K.Seržants**: aicina izskatīt darba kārtības otro punktu – **likumprojektu “Grozījumi Šengenas informācijas sistēmas darbības likumā”.**

**V.Vītoliņš**: informē par likumprojekta būtību. Likumprojekts paredz papildināt likuma 7. pantu ar jaunu 4.1 daļu, proti, lēmumu par ziņojuma iekļaušanu Sistēmā pieņem resoriskās pārbaudes veicējs konkrētas policijas resoriskās pārbaudes ietvaros attiecībā uz ziņojumu par bezvēsts pazudušām personām, ko meklē, lai noskaidrotu to atrašanās vietu un pazudušām personām, ko meklē, lai draudu novēršanas nolūkā uz laiku aizsargātu. Tāpat likumprojekts paredz papildināt likuma 9. panta otro daļu, paredzot izņēmumu personu meklēšanai tiesu iestāžu vajadzībām, respektīvi, ka ziņojumu Sistēmā var iekļaut arī tad, ja Latvijas datubāzē ir iekļauts ieraksts par personu, kas tiek meklēta ar mērķi nodrošināt ar brīvības atņemšanu saistītā drošības līdzekļa piemērošanu vai kriminālsoda izpildi, taču nav pamata lūgt šīs personas apcietināšanu izdošanas nolūkā. Visbeidzot likumprojekts paredz papildināt likuma 14. panta otro daļu, paredzot, ka Valsts tehniskās uzraudzības aģentūrai ir pamatojums saņemt piekļuvi Šengenas informācijas sistēmai par zagto traktortehniku Eiropas Savienībā, lai varētu pieņemt lēmumu saistībā ar traktortehnikas un to piekabju reģistrāciju un reģistrācijas apliecības izsniegšanu. Aicina virzīt likumprojektu.

**J.Ādamsons**: atbalsta likumprojektu.

**K.Seržants**: aicina balsot par likumprojekta virzīšanu izskatīšanai Saeimā pirmajā lasījumā.

*Deputāti likumprojektu atbalsta vienbalsīgi.*

**K.Seržants**: ierosina noteikt priekšlikumu iesniegšanas termiņu – 25.septembri. Aicina par likumprojektu Saeimas sēdē ziņot Z.Tretjaku.

*Deputātiem iebildumu nav.*

**Lēmums:**

- likumprojektu “Grozījumi Šengenas informācijas sistēmas darbības likumā” atbalstīt un virzīt izskatīšanai Saeimā 1.lasījumā;

- lūgt noteikt priekšlikumu iesniegšanas termiņu 2.lasījumam – 25.septembri.

- ziņotāja Saeimas sēdē – Z.Tretjaka.

**K.Seržants**: aicina izskatīt darba kārtības trešo punktu – **likumprojektu “Grozījumi Latvijas Republikas Zemessardzes likumā”.**

**A.Ozoliņš:** skaidro, ka **l**ikumprojekta mērķis ir Latvijas Republikas Zemessardzes likumā skaidri noteikt, ka darba devējs darbinieku, kurš darba dienās tiek iesaistīts kolektīvajā zemessargu apmācībā, atbrīvo no darba pienākumu veikšanas attaisnojoša iemesla dēļ, kas ir noteikts Darba likumā, jo šis gadījums ir raksturojams kā darbinieka darbība visas sabiedrības interesēs, proti, šajā gadījumā – valsts aizsardzības interesēs. Tāpat šie grozījumi darba devējam nosaka pienākumu izmaksāt atlīdzību darbiniekam, kurš tiek iesaistīts kolektīvajā zemessargu apmācībā reizi gadā līdz piecām darba dienām, saglabājot darba (amata) vietu uz minēto mācību laiku. Tāpat ar likumprojektu tiek ieviests regulējums, kas paredz iespēju darba devējam savu finansiālo iespēju un brīvas izvēles, kā arī iekšējas pārliecības ietvaros darbiniekam, kurš neveic darbu sakarā ar zemessarga apmācību, izmaksāt atlīdzību.

**K.Seržants**: jautā cik dienu gadā un cik liels personu skaits piedalās apmācībā.

**A.Ozoliņš**: informē, ka apmācības paredzētas 5 dienas gadā astoņiem tūkstošiem ārrindas zemessargu.

**R.Bergmanis:** akcentē, ka apmācības nepieciešamas, jo mainījies pamatapmācības kurss.

**K.Seržants**: aicina balsot par likumprojekta virzīšanu izskatīšanai Saeimā pirmajā lasījumā.

*Deputāti likumprojektu atbalsta vienbalsīgi.*

**I.Gulbe**: informē, ka grozījumi Darba likumā vēl nav skatīti Sociālo un darba lietu komisijā.

**K.Seržants**: ierosina, ņemot vērā nepieciešamību likuma grozījumus saskaņot ar grozījumiem Darba likumā, noteikt priekšlikumu iesniegšanas termiņu – 30.septembri.

*Deputātiem iebildumu nav.*

**Lēmums:**

- likumprojektu “Grozījumi Latvijas Republikas Zemessardzes likumā” atbalstīt un virzīt izskatīšanai Saeimā 1.lasījumā;

- lūgt noteikt priekšlikumu iesniegšanas termiņu 2.lasījumam – 30.septembri.

**K.Seržants**: aicina izskatīt darba kārtības ceturto punktu – **likumprojektu “Grozījumi Militārā dienesta likumā”.**

**R.Bergmanis**: skaidro, ka rezerves karavīru apmācības sistēma ir kardināli mainījusies. Likumprojekta mērķis ir Militārā dienesta likumā skaidri noteikt, ka darba devējam ir pienākums atbrīvot no darba pienākumu veikšanas darbinieku, kurš darba laikā tiek iesaistīts rezerves karavīru militārajās mācībās un ka darba devējs pēc savas izvēles var izmaksāt atlīdzību darbiniekam, kurš, iepriekš par to paziņojot darba devējam, neveic darbu sakarā ar rezerves karavīra militārajām mācībām..

**V.Silenieks**: papildina, ka precizēts iestādes nosaukums, aizstājot nosaukumu "Jaunsardzes un informācijas centrs" ar nosaukumu "Jaunsardzes centrs".

**A.Loskutovs**: norāda, ka Latvijas Republikas Zemessardzes likuma grozījumos noteikts, ka darba devējam ir pienākums izmaksāt atlīdzību darbiniekam, kurš tiek iesaistīts kolektīvajā zemessargu apmācībā, savukārt Militārā dienesta likumā noteikts, ka darba devējs var izmaksāt darbiniekam atlīdzību par militārajās mācībās pavadīto laiku. Jautā, kāpēc atšķirīga pieeja.

**I.Gulbe**: skaidro, ka zemessargi tiek iesaukti uz apmācībām 5 dienas gadā, savukārt rezerves karavīru apmācības laiks ir ilgāks, tāpēc būtu nepieciešami lielāki finanšu līdzekļi.

**J.Ādamsons**: aicina uz otro lasījumu abu likumu normas vienādot. Norāda uz Finanšu ministrijas atzinumu.

**R.Bergmanis**: skaidro, ka darba devējam būtu jāiegulda lielāki resursi, taču neiebilst pret normas vienādošanu.

**K.Seržants**: aicina balsot par likumprojekta virzīšanu izskatīšanai Saeimā pirmajā lasījumā. Ierosina noteikt priekšlikumu iesniegšanas termiņu 30.septembri. Ziņotājs J.Vectirāns.

*Deputāti likumprojektu atbalsta vienbalsīgi.*

**Lēmums:**

- likumprojektu “Grozījumi Militārā dienesta likumā” atbalstīt un virzīt izskatīšanai Saeimā 1.lasījumā;

- lūgt noteikt priekšlikumu iesniegšanas termiņu 2.lasījumam –30.septembri.

- ziņotājs Saeimas sēdē – J.Vectirāns.

**K.Seržants**: aicina izskatīt darba kārtības ceturto punktu – **likumprojektu “Grozījumi Aizsardzības un drošības jomas iepirkumu likumā”.** Atgādina, ka AIKNK ir par šo likumprojektu līdzatbildīgā komisija.

**R.Bergmanis:** informē, ka Valsts kontroles aicinājusi Aizsardzības ministriju biezāk izmantot šo likuma.

**V.Silenieks:** informē, ka lielāka daļā grozījumu ir redakcionāli precizējumi un vairāk attiecas uz interešu konflikta novēršanu.

**A.Lapiņš**: informē, ka, īstenojot nozaru administratīvo pārkāpumu kodifikācijas procesu, administratīvo pārkāpumu publisko iepirkumu un publiskās un privātās partnerības jomā tiesiskais regulējums ietverams nozaru likumos, kas arī ir šī likumprojekta pamatbūtība. Ietverot šo tiesisko regulējumu Aizsardzības un drošības jomas iepirkumu likumā, ir izvērtēta nepieciešamība saglabāt administratīvos pārkāpumus, kas līdz šim bijuši noteikti Latvijas Administratīvo pārkāpumu kodeksā, atsevišķos gadījumos, tos precizējot un papildinot.

**A.Ūdre**: atbalsta grozījumus.

**J.Ādamsons**: jautā, vai ir paredzēti grozījumi, kas skar iepirkumu procedūras uzlabošanu un summas. Uzsver, ka par šo jautājumu vairākkārt diskutēts komisijas sēdēs. Aicina ministriju sagatavot priekšlikumus pie atvērtā likuma un iesniegt komisijai.

**K.Seržants**: aicina deputātu J.Ādamsonu iesniegt savus priekšlikumus par iepirkumu procedūras uzlabošanu.

**R.Bergmanis**: norāda, ka likums ir pietiekami kvalitatīvs, tikai tas jāsāk daudz plašāk piemērot. Gatavs kopā ar citām iesaistītajām ministrijām strādāt, lai šo jautājumu risinātu.

**K.Krēsliņš**: jautā, vai ir notikušas diskusijas Baltijas valstu starpā par kopīgiem iepirkumiem.

**R.Bergmanis**: informē, ka pašlaik notiek pārrunas par kopīgiem munīcijas un sakaru iekārtu iepirkumiem. Plānošanas procesi katrā Baltijas valstī ir atšķirīgi, un arī bruņojums ir atšķirīgs, tāpēc kopējo projektu veidošana ir sarežģīta.

*Deputāti diskutē par NATO valstu bruņojuma savietojamību un kopīgajiem iepirkumiem.*

**K.Seržants**: ierosina likumprojektu atbalstīt, par to informējot atbildīgo komisiju.

*Deputātiem iebildumu nav.*

**Lēmums**:

– likumprojektu “Grozījumi Aizsardzības un drošības jomas iepirkumu likumā” atbalstīt, par to informējot atbildīgo Tautsaimniecības, agrārās, vides un reģionālās politikas komisiju.

**K.Seržants**: informē, ka Latvijas Pašvaldību savienība lūdz pagarināt priekšlikumu iesniegšanas termiņu likumprojekta “Grozījumi likumā “Par policiju”” (1269/lp12) otrajam lasījumam līdz 20.septembrim.

*Deputātiem iebildumu nav.*

**Lēmums:**

- pagarināt priekšlikumu iesniegšanas termiņu likumprojekta “Grozījumi likumā “Par policiju”” (1269/lp12) otrajam lasījumam līdz 20.septembrim.

**J.Ādamsons**: ierosina uz komisijas 26.septembra sēdi uzaicināt brīvprātīgo ugunsdzēsēju pārstāvjus. Nodod komisijai materiālus, kas saņemti no Latvijas brīvprātīgo ugunsdzēsēju apvienības. Lūdz tos izdalīt deputātiem.

*Deputāti diskutē par brīvprātīgo ugunsdzēsēju kustības problēmām, tostarp, materiāli tehnisko bāzi, finansējuma iespējām un normatīvo regulējumu.*

**K.Seržants**: sēdi slēdz.

*Sēde pabeigta 2018.gada 11.septembrī plkst.*  10.40

Komisijas priekšsēdētāja biedrs K.Seržants

Komisijas sekretārs K.Krēsliņš

Komisijas konsultante M.Markevica